Chihande 15: Pwevo lyaLote Atalile Kunyima
LOTE natanga yenyi vatwaminenga naApalahama muKanane. Likumbi limwe Apalahama ambile kuli Lote ngwenyi: ‘Katweshi nachihela chakulishila vimuna vetu vosenako. Kumana tulihandunune. Nge ove muya kumutamba woku, kaha ami nanguya kumutamba ukwavo.’
Lote andwile meso enyi nakushishika lifuchi. Amwene mutamba walifuchi wamwaza wapwile nameya namwila wauvulu wakulisa vimuna. Eli Lifuchi lyakuYotau. Oku kukiko Lote atwalile tanga navimuna jenyi. Kaha vatungile limbo munganda yaSotome.
Vaka-Sotome vapwile vavapi chikuma. Echi chafutwile muchima waLote, hakupwa mutu wamwaza. Kalunga nayikiye evwilenga kupihya. Jino Kalunga atumine vangelo vavali vayenga nakumulweza Lote nge mwenyeka Sotome nanganda yahachileko yaNgomola havilinga vyavipi.
Vangelo valwezele Lote ngwavo: ‘Katuka washi! Mbata puwove navana vove vamapwevo vavali nakufuma muno!’ Lote natanga yenyi valangishileko chindende, kaha vangelo vavakwachile kumavoko nakuvalovola munganda. Jino kangelo umwe ngwenyi: ‘Chinenu mulwile myono yenu! Kanda kutala cheka munyimako. Chinyinenu kupili kuchina namunonga.’
Lote navana venyi vononokele nakufuma muSotome. Kavemanyine chipwe kutala kunyima chekako. Oloze pwevo lyaLote kononokeleko. Omu vayile tunda kufuma kuSotome, emanyine nakutala cheka kunyima. Ngocho pwevo lyaLote alumukile kupwa kaumbu kamungwa. Unamumono hamuvwimbimbi uno, ngwetu?
Natulinangulaho chuma chimwe hano. Chinakusolola nge Kalunga eji kuyovola vaze vamwononoka, oloze vaze kavamwononokako navakafwa.
Kuputuka 13:5-13; 18:20-33; 19:1-29; Luka 17:28-32; WaPetulu 2, 2:6-8.
Vihula
- Mwomwo ika Apalahama naLote valihandunwinyine?
- Mwomwo ika Lote asakwilile kuya nakutwama kuSotome?
- Vatu vamuSotome vapwile navilinga muka?
- Vyuma muka vangelo vavali valwezele Lote?
- Mwomwo ika pwevo lyaLote alumukilile kupwa kaumbu kamungwa?
- Vyuma muka natulinangula kuli pwevo lyaLote?
Vihula vyakuhakilako
- Tanga Kuputuka 13:5-13.
Vyuma muka natulinangula kuli Apalahama nge tuli nakusaka kukumisa ukalu tuli nawo navakwetu? (Kupu. 13:8, 9; Loma 12:10; Fwili. 2:3, 4)
- Tanga Kuputuka 18:20-33.
Jila azachililemo Yehova naApalahama yatukafwa ngachilihi tufwelele chikupu ngwetu Yehova naYesu navakayula mukwoloka? (Kupu. 18:25, 26; Mateu 25:31-33)
- Tanga Kuputuka 19:1-29.
Ou mujimbu wamuMbimbiliya wasolola ngachilihi omu Kalunga amona kulisavala namutu wausonyi umwe? (Kupu. 19:5, 13; Levi 20:13)
Chihandwa muka chapwile hakachi kaLote naApalahama mujila vakwililemo kuvyuma avalwezele Kalunga, kaha vyuma muka natulinangulaho? (Kupu. 19:15, 16, 19, 20; 22:3)
- Tanga Luka 17:28-32.
Muchima muka apwile nawo pwevo lyaLote kupandama kuluheto, kaha vyuma muka natulinangulaho? (Luka 12:15; 17:31, 32; Mateu 6:19-21, 25)
- Tanga WaPetulu 2, 2:6-8.
Hakulondezeza Lote, twatela kumona ngachilihi kano kaye kanazale navatu vakuhuka? (Ezeke. 9:4; Yowa. 1, 2:15-17)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn